MyCiTi-diens op byna alle roetes hervat | Netwerk24
Deur Malherbe Nienaber 26 Oktober 2018 10:54
Byna alle MyCiTi-busdienste in Kaapstad was teen Vrydagoggend weer in bedryf ná ’n onwettige staking van byna twee weke, sê die Kaapse metroraad.
’n MyCiTi-bus staan Vrydagoggend by die busstasie oorkant die Kaapstadse burgersentrum, waar stakende werkers sedert verlede Maandag byeengekom het. Teen Vrydag is die meeste van die busdienste in Kaapstad hervat. Foto: Malherbe Nienaber
Brett Herron, burgemeesterskomiteelid vir vervoer en stedelike ontwikkeling, het bestuurders en pendelaars die oggend bedank dat hulle die onbeskermde stakings sedert verlede Maandag verduur het.
“Ek kan met blydskap bevestig dat die meeste van ons roetes weer gediens word, met talle daarvan wat ten volle in bedryf is.”
Update: #MyCiTiAlert: ONLY the following services are currently in operation: A01, T02, D01, D02, D03, D04, 101, 102, 104, 105, 107, 110, 114 (operating to and from Civic Centre station), 108, 109, T03, T04, 213, 214, 215, 216, 217, 232, 233, 234, 235, and 237. Updates to follow
— MYCITI bus (@MyCiTiBus) October 26, 2018
Die roetes 230, 251, 260, 261 en 262 het nog nie busse wat loop nie en Herron sê dienste op die T01- en X01-roete kan Vrydag moontlik ook hervat word.
’n Beperkte diens is op die roetes 108, 109, 224, 215, 216, 217 en A01.
Werkers van MyCiTi het verlede Maandag begin staak om te eis dat hulle heeltyds deur die metroraad aangestel word, en nié die vier maatskappye wat gekontrakteer is om die diens te bedryf nie.
Dit sluit in bestuurders, skoonmakers, wagte en kassiere.
Hulle het gekla oor ongelyke betaling, onbillike afdankings en tugstappe, swak werkstoestande en die gebruik van arbeidsmakelaars.
Tot 500 werkers het verlede week voor die Kaapstadse burgersentrum byeengekom om te eis dat Herron hulle toespreek en by tye is die busbane oorkant die burgersentrum deur betogers versper.
Teen Donderdagmiddag was slegs ’n handvol stakers egter nog by die burgersentrum.
Die EFF het hom verlede Dinsdag by die stakers geskaar en probeer om namens die stakers met die metroraad te onderhandel, maar dit is deur Herron van die hand gewys.
Verlede Donderdag het die metroraad ’n hofbevel bekom wat stakers verbied om binne 100 m van MyCiTi-busse en -infrastruktuur byeen te kom, dienste te ontwrig of bates te beskadig, of werkers en pendelaars te intimideer, teister of aan te rand.
Voetgangers stap Vrydagoggend verby die MyCiTi-busstasie oorkant die Kaapstadse burgersentrum. Foto: Malherbe Nienaber
Vyf mans is Dinsdag in hegtenis geneem toe hulle na bewering die hofbevel oortree en glo skade by die stasie oorkant die burgersentrum aangerig het.
MyCiTi-busse is die afgelope week in Khayelitsha ook met klippe en selfs ’n petrolbom bestook.
Herron het vandeesweek gesê die maatskappye wat die stakers in sy diens het, gaan tugstappe teen hulle doen en sommige afdank.
Meer oor: Brett Herron | Kaapstad | Myciti | Staking | Busdiens | Busse
MyCiTi in Kaap herstel dienste op ál meer roetes
5 MyCiTi-stakers aangekeer
Hofbevel bekom teen MyCiTi-stakers